Birgit Klaus
D Birgit Klaus (* 17. Novämber 1964 z Bade-Bade) isch e dytschi Schurnalischti, Rundfunk- un Färnsehmoderatori un Autori. Di braiter Effetligkait chännt si vor allem dur s Magazin Planet Wissen, wu vum SWR Färnseh, vu BR-alpha un em WDR Färnseh all Dag vu Mentig bis Frytig uusgstrahlt wird.

Lääbe 
Ase chlai isch d Birgit Klaus z Bade-Bade ufgwagse. Anne 1971 sin iri Elter mit ere uf Sao#Paolo z Brasilie zoge, wu s di negschte segs Johr vu ire Chindhait verbrocht het. Noch em Abitur z Bade-Bade anne 1984 het si vu 1985 bis 1987 Psichology, Bolitik un Germanischtik an dr LMU München studiert. Noch ere Hoschpitanz bim Bayerische Rundfunk het di Dreiezwanzgjehrig zum erschte Mol chenne moderiere, nämli d Sändig „Live aus dem Schlachthof“. 1987/1988 het si d Klaus ire Sprächerzieig gwidmet, 1988 het si bim Radiosänder „Welle Fidelitas“ z Charlsrue ne Volontariat gmacht un 1991 e Redaktions-Volontariat bim Sidweschtfunk z Bade-Bade.

Näbe ire Arbet as Redakteri un Moderatori vu dr Heerfunkprogramm SWF3 un speter SWR1 chännt me d Klaus vor allem dur s Magazin Planet Wissen, wu vum SWR Färnseh, vu BR-alpha un em WDR Färnseh im Wägsel all Dag vu Mentig bis Frytig uusgstrahlt wird. Si moderiert syt 2002 d Uusgabe vum SWR zäme mit em Dennis Wilms.

Bis 2010 het si im SWR Färnseh am Sunntig als d Sändig Dreiland aktuell mit Nochrichte us em Dreiländereck Elsass, Schwyz un Bade-Wirttebörg moderiert. Im Spotjohr 2010 het si s offiziäll Programm zum 20. Dag vu dr Dytsche Ainhait vor em Rychsdag z Berlin moderiert, wu vum ZDF iberdrait woren isch. Syt 2020 moderiert si s 3sat-Ländermagazin fir Bade-Wirttebärg un Rhyland-Pfalz.

Im Juni 2011 isch ire erscht Buech Tier zuliebe. Vegetarisch – eine Kostprobe im Diederichs Verlag uusechuu.

D Birgit Klaus het e volljehrige Suhn.

Weblink 
 Websyte vu dr Birgit Klaus

Fueßnote 

Fernsehjournalischt
Journalist (Dütschland)
Moderator
Autor
Autor vo Sachliteratur
Dütsche
Läbigi Person
Frau